text: Få en frisk start på torsdagen
  10 august 2017 kl. 04.15
  Torsdag morgen byder Blå Flag  Center Sønderborg på en frisk start på dagen på stranden med pilates og yoga.
  Det sker på stranden Fluepapiret ved Sønderborg Slot. Det er en morgenfrisk start i bevægelsens- og livsnydelsens tegn.    
  De, der gerne vil være med, dukker blot op kl. 7.30 på Fluepapiret. Her instruerer en medarbejder fra Blå Flag Centret i pilates og yoga - det er øvelser som løsner, styrker og smidiggør muskler og led. 
  Bagefter er der et glas juice og en snack til hver deltager.
  - Er man rigtig morgenfrisk, hopper man også en tur ud i bølgerne. Og så kan man til sidst tage med på en lille guidet tur langs stranden, hvor der kigges på dyr og planter. Arrangementet er tilrettelagt, så alle uanset alder og forudsætninger kan være med, fortæller Blå Flag-koordinator i Sønderborg Kommune, Andreas Hermann, i en pressemeddelelse med  invitationen til de morgenfriske.
  Man skal selv medbringe en træningsmåtte, et stort badehåndklæde og - hvis man vil en tur i bølgerne - badetøj. Det hele foregår mellem klokken 7.30 og 9.30 torsdag morgen.
  